“ไบเดน” เล็งเปิดตัวทีมเศรษฐกิจ-คณะบริหารชุดใหม่ สัปดาห์หน้า หลังถ่ายโอนอำนาจราบรื่น
"ไบเดน" เล็งเปิดตัวทีมเศรษฐกิจ-คณะบริหารชุดใหม่ สัปดาห์หน้า หลังถ่ายโอนอำนาจราบรื่น
"ไบเดน" เล็งเปิดตัวทีมเศรษฐกิจ-คณะบริหารชุดใหม่ สัปดาห์หน้า หลังถ่ายโอนอำนาจราบรื่น
26 พ.ย. 2563

นางเคท เบดิงฟิลด์ ผู้อำนวยการฝ่ายการสื่อสารของนายโจ ไบเดน ว่าที่ประธานาธิบดีสหรัฐฯ เปิดเผยว่า นายไบเดนจะประกาศรายชื่อผู้ที่ได้รับการเสนอชื่อให้เข้าร่วมทีมเศรษฐกิจและตำแหน่งสำคัญอื่นๆ ของคณะบริหารชุดใหม่ในสัปดาห์หน้า หลังจากการถ่ายโอนอำนาจประธานาธิบดีได้เริ่มขึ้นแล้วในสัปดาห์นี้
นางเบดิงฟิลด์กล่าวกับผู้สื่อข่าวว่า ทีมถ่ายโอนอำนาจของนายไบเดนทำงานอย่างมืออาชีพและได้รับการต้อนรับเป็นอย่างดีจากบรรดาข้าราชการ ซึ่งทำให้การถ่ายโอนอำนาจเป็นไปอย่างราบรื่น โดยเจ้าหน้าที่ในทีมงานเหล่านี้มองข้ามผลกระทบจากความล่าช้าในกระบวนการถ่ายโอนอำนาจ และไม่ได้ให้ความสนใจกับการที่ประธานาธิบดีโดนัลด์ ทรัมป์ยังคงสงสัยว่ามีการโกงเลือกตั้ง โดยทีมงานมองว่าความเคลื่อนไหวของปธน.ทรัมป์เป็นเพียง “การแสดงโชว์เพื่อคั่นรายการเท่านั้น”
นอกจากนี้ นางเบดิงฟิลด์ ยังคาดว่า นายไบเดนจะได้รับการรายงานสรุปด้านข่าวกรองประจำวันในฐานะประธานาธิบดีเป็นครั้งแรกในวันจันทร์หน้า
ทั้งนี้ นายไบเดนประกาศชูนโยบาย “America is back” เพื่อสะท้อนให้เห็นว่า สหรัฐฯ พร้อมแล้วที่จะกลับมาเป็นผู้นำบนเวทีโลกอีกครั้ง และพร้อมที่จะเผชิญหน้ากับศัตรู แต่จะไม่ปฏิเสธเหล่าประเทศพันธมิตร
โดยนายไบเดนให้คำมั่นว่าจะทำงานร่วมกับบรรดาชาติพันธมิตรเพื่อรักษาอเมริกาให้ปลอดภัย จะไม่สร้างความขัดแย้งทางทหารที่ไม่จำเป็น พร้อมกับกล่าวว่า ทีมงานของเขาได้ประสานงานกับคณะบริหารของปธน.ทรัมป์เกี่ยวกับความมั่นคงของชาติ การควบคุมการแพร่ระบาดของโรคโควิด-19 และแผนการแจกจ่ายวัคซีน ทันทีที่เขาได้รับการถ่ายโอนอำนาจประธานาธิบดีอย่างเป็นทางการเมื่อวันอังคารที่ผ่านมา